83. schôdza NR SR - 9.deň - A. dopoludnia
Dátum: 2023-02-15
Poslanec: Potocký, Milan (OĽANO)
Druh vystúpenia: Vystúpenie

72. Ďakujem za slovo, pán predsedajúci. Vážené kolegyne, kolegovia, vystupujem tu aj preto, lebo som z Michaloviec a poznám veľmi dobre situáciu, aj čo sa týka bezpečnosti v meste, dokonca som poznal osobne aj nebohú Eriku. Chodila so mnou na základnú školu, bola z toho istého sídliska, takže preto to považujem za potrebné. Aj z tohto miesta sa chcem poďakovať Polícii Slovenskej republiky, ktorá v extrémne rýchlom čase zadržala nebezpečného páchateľa. Ja poznám aj konkrétne operatívcov, ktorí na tomto prípade pracovali, a viem z ich interného prostredia, že vďaka aj rómskej komunite, spolupráci, sa podarilo a informáciám tejto komunity toho páchateľa veľmi rýchle vypátrať. Takže vidíme tu také protipóly. Na jednej strane vrah z tejto komunity, na druhej strane obyvatelia, ktorí pomohli čo najrýchlejšie vypátrať tohto páchateľa v čo najkratšom čase. Je potrebné, aby ste vedeli, lebo hovoríme tu o tom, že štát dlhodobo zlyháva pri riešení tejto problematiky. Pozrieme sa teraz na situáciu, aká je v meste aj zo strany štátu, aj zo strany samosprávy. Po mne bude ešte vystupovať dlhoročný primátor Michaloviec, ktorý možno tiež niektoré veci upresní. Takže čo sa týka rómskej komunity, najväčšia komunita v Michalovciach žije v rómskej osade Angi mlyn, kde žije vyše 2 500 Rómov. Mesto už od roku 2019 zaviedlo mestské občianske poriadkové služby. Tento projekt je dotovaný, bol dotovaný vlastne aj z fondov Európskej únie, aj zo strany štátu. Takže je tam určitá podpora. Vytvorili sa pracovné miesta, kde vlastne z tej rómskej komunity boli vybraní rešpektovaní ľudia, ktorí majú rešpekt v tejto komunite a vlastne pomáhajú riešiť niektoré vypuklé problémy v osade a aj mimo nej. Ďalšia vec je, mesto Michalovce rómskej komunite postavilo komunitné centrum, kde prebiehajú rôzne vzdelávacie, výchovnovzdelávacie aktivity. To znamená, že snaží sa podchytiť túto komunitu už od mládeže a vlastne spolupracuje s nimi, áno. Prebiehajú tam rôzne vzdelávacie aktivity. Potom mesto zabezpečilo krízové stredisko osobnej hygieny v tejto lokalite. Postavili sa tam športové ihriská. Takže to znamená, že pracuje s touto komunitou. Ak hovoríme len o nezodpovedných Rómoch, musíme hovoriť aj o zodpovedných Rómoch, pretože napríklad, keď prídete do Michaloviec, sú tam Technické a záhradnícke služby mesta Michalovce a drvivá väčšina zamestnancov sú Rómovia, ktorí vlastne pracujú na čistení mesta a na jeho zveľaďovaní, zapájajú sa. Zásadný problém, ktorý je a o ktorom sa nehovorí, je úžera. Úžera v rómskych osadách je a vezmeme si ani, žiaľ, ani za tejto vlády sa tomuto problému nevenoval, nevenovali riešenie, ani sa neriešil tento problém a pritom veľmi dobre viete, kdekoľvek prídete do osady na Slovensku, nájdete luxusné autá, nájdete domy, hneď viete, kto v týchto domoch býva. Rómovia sú v špirále problémov sociálnych, z ktorých sa nevedia vymotať a tento problém sa nerieši a tam by mala klásť polícia aj svoj dôraz. Všetci v osade vedia, kto je úžerník, kto týchto ľudí drží stále v tom podhubí chudoby a problémov. Ďalšia vec je, ktorú ste hovorili, áno, urobilo sa veľa pozitívnych vecí z európskych peňazí v rómskych osadách, ale povedzme si otvorene, mnohí tieto projekty zneužili na tunelovanie. Proste cieľom nebolo pomoc komunite, ale proste sa vytunelovali peniaze a rómska komunita bola niekde až na okraji. A tento problém sa nám teraz vracia. Treba nastaviť také efektívne kľúče, aby tá rómska komunita sa pozdvihla. Ale zase stavať to do tej pozície, že sú to len asociáli, ktorí nechcú pracovať, je mylná predstava. Poslanci z východného Slovenska, ktorí chodíme autom alebo vlakom do Bratislavy, tak keď si pozriete, dnes všade pracujú Rómovia. Keď idem po železnici, železnice, v reflexných vestách sú tam skupinky Rómov. Prejdete sa po Bratislave, robia sa výkopy, jamy pre spoločnosti, ktoré vedú optické káble, robia tam Rómovia. Dnes ráno, keď som išiel do parlamentu, na Hlavnom námestí a na Františkánskom námestí bola skupinka štrnástich Rómov v reflexných vestách, ktorí upratovali mesto. Takže máme tu komunitu, ktorá chce sa zapájať, chce pracovať, chce robiť, chce zveľaďovať a, samozrejme, nájdu sa aj tam jednotlivci, ktorí zlyhávajú. Ďalšia vec, áno, polícia, polícia dnes nemá rešpekt. Keď sme sa bavili ešte za bývalého režimu, nazvite to socializmus, komunizmus, policajt prišiel niekde, mal len obušok, ale nikto si na neho nevyskočil. Proste ten chlap mal rešpekt. Dneska máte policajta, ktorý je ozbrojený, má so sebou samopal, má slzák a dovoľuje si naňho kadekto. A presne tak ako ste hovorili, policajti sa už v dnešnej dobe boja zasiahnuť, pretože už majú na krku všelijaké obvinenia, mimovládky sa v nich napoja. Proste dnes policajt musí mať rešpekt a úctu v uliciach. Ospravedlňujem sa, lebo som si len robil tak narýchlo poznámky. No a, samozrejme, čo pomôže týmto problémom, je práca. Rómovia musia mať prácu, ale vieme, aká je situácia na východnom Slovensku. Ani väčšia majorita, komunita nemá tú prácu. Zároveň je pravda, že v spoločnosti panujú určité predsudky. Majorita bola zvyknutá dlhé roky, aby Rómovia boli len v osade a nevychádzali z nej. Maximálne prešli cez mesto s nejakou káričkou a to bolo všetko. Ale aj život Rómov sa zmenil. Ja mám veľmi veľa kamarátov, ktorí pôsobili vo Veľkej Británii, v Anglicku a neboli to úžerníci. To boli ľudia, ktorí tam poctivo pracovali, vrátili sa na východné Slovensko a títo ľudia sa zapojili do spoločnosti. Chcú si vyjsť do reštaurácie, do pizzerie, proste chcú sa zabaviť a, samozrejme, tá majorita, ktorá žila roky na východnom Slovensku za mizivých platových podmienok, neopustili nikdy svoje mesto, sú teraz trošku z toho taký rozrušení, že tých Rómov je zrazu nejak veľa, hej. Ako doslova to vnímajú tak, lebo boli zvyknutí, nech sú to tí, nech sú uzavretí v osade, nech nikde nejdú, hej. Takže vlastne panujú tu ešte v spoločnosti určité predsudky a ja som veľmi rád, ak sa o tejto téme budeme baviť otvorene, keď tí, ktorí otvárajú túto tému, nebudeme hneď nazývať extrémistami, rasistami, pokiaľ tá debata prebieha kultivovane. Vidíme tu Peťa Polláka, zástupcu, vidíme tu aj zástupcov Republiky. Keď chceme sa o tejto téme baviť slušne, tak sa to dá, hej. Takže to je všetko. Ďakujem veľmi pekne.